ועדת החינוך, התרבות והספורט, כנסת 23, פרוטוקול מספר 122, 2020-12-08 15:00

רם שפע: צוהריים טובים.

רם שפע: שלום למי שנמצא אתנו בזום.

רם שפע: שלום לחברת הכנסת מיכל קוטלר וונש, שמכבדת את ועדת החינוך בנוכחותה המשמחת.

רם שפע: אנחנו התכנסנו פה לדון בהצעת תקנות המכינות הקדם-צבאיות, שעברה אתמול בקריאה ראשונה במליאה.

רם שפע: אנחנו שמחים לסייע למכינות הקדם צבאיות.

רם שפע: נזכיר לכולם בהזדמנות חגיגית זו, ועדת החינוך עזרה למכינות הקדם צבאיות לפני חודש וחצי לערך בכל ענייני מסלולי הקורונה – סגור, פתוח וכו'.

רם שפע: אני רואה את ההנהון של דני.

רם שפע: אנחנו אכן מסכימים בנושא.

רם שפע: אנחנו שמחים לעשות זאת שוב, בתקווה גדולה שהמשרד להתיישבות יישאר מספיק זמן כדי שתקבלו את המשאבים שאתם צריכים, ובכך הבעתי את דעתי על פיצולי המשרדים, אבל לא בזה עסקינן.

רם שפע: אבל אנחנו כן שמחים להעביר את זה.

רם שפע: אנחנו תיכף נצביע על הצעת החוק, אבל לפני זה, עורכת הדין יעל כהן, את רוצה להתייחס?

רם שפע: את רוצה להתייחס אחרי ההצבעה?

יעל כהן: אני מוכנה להתייחס בכמה מילים.

יעל כהן: אני אציג ממש בתמצית את הקונטקסט הכולל.

רם שפע: אני אפנה גם למנכ"ל, אין בעיה, רק בשביל הפרטים.

יעל כהן: אין בעיה.

יעל כהן: הממשלה, בסמוך להקמתה, הקימה משרדים חדשים, ביניהם משרד ההתיישבות.

יעל כהן: העבירו למשרד ההתיישבות ולשר ההתיישבות, בין היתר, את הסמכויות לפי חוק המכינות - - -.

יעל כהן: אבל כדי להשלים את ההסדרה של המעבר נדרשים גם תיקוני חקיקה, גם בחוק המכינות, וגם בתקנות מכוחו, כי יש לאורך החוק וגם בתקנות מקומות שמוזכר משרד החינוך או מנכ"ל משרד החינוך, ואלה תיקונים שמצריכים תיקון של החקיקה עצמה.

יעל כהן: התיקון שמונח לפניכם גם לחוק וגם לתקנות שבהתאמה לחוק הוא כולו תיקון טכני שמסדיר את ההעברה, זו כל תכליתו.

 << דובר >> מירב ישראלי: כולל התקציב גם.

יעל כהן: כולל העברת התקציב למשרד ההתיישבות.

יעל כהן: ההסדרה הזאת היא אומנם טכנית, אבל היא מאוד חשובה לתפקוד התקין והרציף.

יעל כהן: במובן הזה, זה טכני אך קריטי.

רם שפע: אנחנו מבינים.

רם שפע: אגב, באיזה תקציב מדובר?

יעל כהן: את הסכומים אני חושבת - - - המנכ"ל טוב ממני.

רם שפע: חברת הכנסת קוטלר וונש, בבקשה.

מיכל וונש: תודה רבה, אדוני היושב-ראש.

מיכל וונש: אני מצטערת שאני לא מצליחה להספיק להגיע יותר לוועדה החשובה הזאת.

מיכל וונש: אני מבינה שזה טכני אך קריטי.

מיכל וונש: האמת היא שגם בכובע אישי כהורה וגם בכובע של מי שיושבת סביב השולחן הזה, בסמכותנו לפקח ולוודא שאם ההעברה הזאת – כמובן שגם התקציב, אבל גם הנפילה בין הכיסאות מבחינת בטיחות ופיקוח על פעילות המכינות.

מיכל וונש: אני לא צריכה להזכיר פה אסונות שרק במקרה לא נשנו מאז ועד היום, אני אומרת מחשיפה אישית.

מיכל וונש: אני לא יודעת עד כמה החוק נותן את דעתו על כך, ואם הרק טכני והתקצובי נותן את דעתו גם על הפיקוח שיש והסמכות שיש ומה נעשה כדי שלא תיפול בין הכיסאות הסמכות הבין משרדית הזאת – אני מבינה שגם עדיין משרד הביטחון והמשרד להתיישבות, אם הבנתי נכון.

מיכל וונש: אני אשמח אם יש לזה איזושהי התייחסות.

יעל כהן: אני אתייחס.

יעל כהן: תיקון החוק הזה לא משנה את המצב במובן הזה שיש שני משרדים שעוסקים בתחום המכינות, רק שבמקום ביטחון וחינוך אלה יהיו ביטחון והתיישבות.

יעל כהן: הוא משפר את המצב לעומת חצי השנה האחרונה, שהיו שלושה משרדים מעורבים, שזה בוודאי מצב לא טוב ולא תקין ואותו אנחנו רוצים להסדיר.

יעל כהן: נושא הבטיחות נמצא במקום מאוד גבוה על סדר-היום.

יעל כהן: שר ההתיישבות הודיע על כוונתו להקים ועדת בדיקה בעקבות אסון נחל צפית.

יעל כהן: זאת אומרת, הנושאים האלה מטופלים והם במרכז תשומת הלב.

יעל כהן: תיקון החקיקה הזה הוא לא מה שמסדיר אותם, הוא לא נוגע בהיבט הזה.

מיכל וונש: את זה אני אומרת לנו כוועדה, שיש חשיבות לפקח על הנושא.

 << דובר >> מירב ישראלי: הוועדה דנה בזמנו בנושא הזה.

 << דובר >> מירב ישראלי: כל הנושא של הטיולים והיציאות מחוץ למכינה לא מוסדר בתקנות.

 << דובר >> מירב ישראלי: היה את הנושא של חדר המצב של משרד החינוך ואם הוא צריך לתת שירות גם למכינות וכולי.

 << דובר >> מירב ישראלי: למיטב ידיעתי, לא היה שינוי בזה.

 << דובר >> מירב ישראלי: אולי הוועדה הזאת תבחן את הפתרונות הנכונים בהקשר הזה.

רם שפע: אני רק אגיד שגם אני ישבתי עם נציגי המשפחות מאסון צפית.

רם שפע: ישבנו פעמיים לשיחה.

רם שפע: גם הם אמרו בזמנו שהם מקווים שהמשרד יתחיל בהליך הבדיקה, והוא אכן התחיל.

רם שפע: בהקשר הזה צריך להגיד יישר כוח.

רם שפע: נמצא אתנו מנכ"ל משרד ההתיישבות, יוסי דרזנין.

רם שפע: אתה מוזמן להתייחס, בבקשה.

יוסף דרזנין: שלום.

יוסף דרזנין: קודם כל, אני רוצה לאחל לחברי הוועדה בריאות ואריכות ימים, גם באופן אישי וגם כוועדה.

יוסף דרזנין: אני חושב שאין נושא כמו נושא המכינות הקדם צבאיות שמסמל את האחדות בין כל חברי הממשלה ובכנסת, ובצורך לתת לזה את מלוא תשומת הלב.

יוסף דרזנין: אני יכול להתחייב בשמי ובשם השר בפני חברי הוועדה ובפני הכנסת על המשמעות העמוקה שאנחנו מעניקים לטיפול בנושא הזה, על החשיבות, כפי שאתם יודעים.

יוסף דרזנין: השר גם נגע בזה, השר צחי הנגבי.

יוסף דרזנין: הוא החליט להקים ועדה שתבדוק את האירועים שהובילו לאסון הנורא, וזה לא רק הוועדה הזאת, שטרם נחתם לגמרי כתב המינוי שלה.

יוסף דרזנין: היא לא תעסוק רק באיך מונעים אסונות נוספים, אלא גם תרחיב את המעגל של ההתייחסות לכלל נושא המכינות.

יוסף דרזנין: אני רוצה להודות על שיתוף הפעולה בכל תהליך המעבר למשרד החינוך.

יוסף דרזנין: אני אפגש בימים הקרובים, על מנת להשלים את המעבר, עם מנכ"ל משרד החינוך.

יוסף דרזנין: אני רוצה להודות גם על שיתוף הפעולה המצוין שיש לנו עם משרד הביטחון ועל העבודה הנהדרת שהם עושים.

יוסף דרזנין: אני רוצה להבטיח שוב ושוב לחברי הוועדה שאנחנו מתייחסים לנושא הזה – כמו לנושאים האחרים, אבל לנושא הזה – במלוא כובד הראש, על גודל החשיבות שלו, על התרומה.

יוסף דרזנין: האנשים האלה שייצאו מהמכינות יהיו מראשי היישוב, ולכן אני חוזר ואומר: זה בדם לבנו, ואנחנו נדאג להם ונגדל אותם, ונעשה את זה בשיתוף פעולה עם כלל משרדי הממשלה.

רם שפע: תודה רבה.

רם שפע: אני שמח על החיוביות במסר שלך.

רם שפע: נזמין אותך יותר.

רם שפע: תודה רבה.

רם שפע: בבקשה, יוראי, אני סקרן לדעתך בנושא.

רם שפע: בבקשה, חבר הכנסת להב הרצנו.

יוראי להב-הרצנו: תודה רבה.

יוראי להב-הרצנו: קודם כל, טוב להיות כאן.

יוראי להב-הרצנו: מאז שמינו אותי להיות חבר ועדת קורונה, אני לא מצליח להגיע לכאן, הוועדה היא מאוד דורשת.

רם שפע: אתה חסר לנו.

רם שפע: הנה, אמרתי את זה.

יוראי להב-הרצנו: אני שמח.

יוראי להב-הרצנו: טוב להיות כאן.

יוראי להב-הרצנו: בהמשך ישיר לדברים שלי עם שרת המתנ"ס אתמול במליאת הכנסת, אני לא כל כך מצליח להבין - - -

רם שפע: אתה רוצה שאנחנו גם נריב, כמו שרבת עם השרה?

רם שפע: זה לא יקרה.

יוראי להב-הרצנו: אתך אני לא מסוגל לריב בעוצמות האלה, כי אותך אני מעריך ואני לא מעלה בדעתי שאתה תכשיר פרקטיקות של סיאוב ושל שחיתות.

יוראי להב-הרצנו: אבל בהמשך ישיר לרוח של הדברים שלי מאתמול, אני לא מצליח להבין את הצורך לסאב עוד יותר מנגנון שממילא הוא מורכב.

יוראי להב-הרצנו: מכינות קדם צבאיות זה מיטב הנוער, זה מפעל עתיר זכויות, מפואר, שצריך להמשיך אותו.

יוראי להב-הרצנו: ההתנהלות בו היא ממילא מורכבת, כי יש גם את משרד הביטחון וגם את משרד החינוך בתמונה, אז להוסיף עוד משרד – כי הרי משרד החינוך ממילא יישאר חלק מהתמונה, כי מדובר בבוגרי תיכונים שהולכים לתוך המכינות הקדם צבאיות, וממשיכים שם המשך של פעילות חינוכית.

יוראי להב-הרצנו: גם משרד הביטחון, גם משרד ההתיישבות, גם משרד החינוך – אני לא מצליח להבין את התהליך ואת ההתנהלות.

יוראי להב-הרצנו: מה עוד, שוב, שאני באיזושהי תחושה שיש יותר מדי משרדי ממשלה.

יוראי להב-הרצנו: השר הנגבי חייב להיות שר, ולפיכך יש גם משרד שאין לי כל כך מושג מה הוא עושה.

יוראי להב-הרצנו: ברגע שאויש משרד לא רלוונטי, עכשיו מוצאים תעסוקה לאותו משרד לא רלוונטי.

יוראי להב-הרצנו: לכן אני באופן אישי חושב שצריך לעשות דה-רגולציה, ולא להוסיף עוד גורמים בירוקרטיים לתהליך שממילא הוא מורכב ומסרבל את התהליך עם ריבוי גורמים באופן שמפריע להתנהלות של המפעל המפואר הזה.

יוראי להב-הרצנו: ולכן אני באופן אישי לא מצליח להבין עד עכשיו מה התכלית של הדבר הזה.

יוראי להב-הרצנו: שוב, אני לא מטיל דופי במנכ"ל של משרד ההתיישבות, אין לי ספק שהוא איש מקצוע ראוי ומוכשר.

יוראי להב-הרצנו: אני לא מצליח להבין את ההחלטה הפוליטית, כי בסופו של דבר, אלו החלטות שאנחנו, הפוליטיקאים, צריכים לקבל.

יוראי להב-הרצנו: במקום לפשט עניינים, אנחנו הופכים אותם למורכבים יותר.

יוראי להב-הרצנו: לכן אם אתה תוכל להסביר לי בתור יושב-ראש הוועדה מה תכלית הדבר הזה, אני מאוד מאוד אשמח.

רם שפע: אני יכול לנסות.

רם שפע: א', אני חייב להגיד, אני מסכים אתך במהות.

רם שפע: אמרתי את זה בהתחלה.

רם שפע: גם בעיניי יש כמה משרדי ממשלה שלא היו צריכים להקים ולא היו צריכים לפצל.

רם שפע: אמרתי את זה בעת ההסכם הקואליציוני, כיוון שבגוש כחול לבן אין כאלה משרדים, אז זו הביקורת הכנה שלי.

רם שפע: אבל בסיטואציה הספציפית הזאת, שהמכינות כבר עברו למשרד ההתיישבות, רק בלי הסמכויות ובלי התקציב, אתה יוצר מצב שהנפגעים היחידים – אם היינו הולכים על הצדק – הם אותם בני נוער שאנחנו רוצים לעזור להם.

רם שפע: זה במישור הפרקטי, אי אפשר להחזיר את הגלגל לאחור למשרד הזה.

יוראי להב-הרצנו: למה?

יוראי להב-הרצנו: למה?

רם שפע: כרגע.

רם שפע: מה לעשות, יש ממשלה, והיא הוקמה, יש הסכמים.

רם שפע: תיכף אולי הולכים לבחירות, ואז אלוהים גדול.

רם שפע: במישור הממשי, אין טעם לפגוע באותם חניכים וחניכות.

רם שפע: אני רוצה להגיד עוד משהו, ותקנו אותי אם אני טועה, יש פה העברה של הסמכויות ממשרד החינוך להתיישבות.

רם שפע: זה לא נשאר במשרד החינוך, כך שאנחנו לא מוסיפים עוד סרבול לעוד משרד, אלא פשוט מעבירים סמכויות שכבר הוחלטו, פשוט בפועל לא עברו, ואז אין שום ערך להחליט לא לעשות את זה, זה מה שאני אומר.

רם שפע: במהות, אתה צודק.

רם שפע: הם לא יכולים עכשיו – אני אתן תכף לדני זמיר להסביר.

יוראי להב-הרצנו: מה שאתה אומר לי, הממשלה החליטה ואנחנו מצופים להיות חותמת גומי כי זה מה שהיא החליטה.

רם שפע: לא.

יעל כהן: - - -

רם שפע: כן, זה עבר גם בכנסת.

יוראי להב-הרצנו: אני אומר, אם אנחנו - - -

יעל כהן: אני רק אבהיר מבחינת התהליך.

יעל כהן: אחרי שהממשלה החליטה על הקמת המשרד ועל העברת הסמכויות, העברת הסמכויות לשר ההתיישבות טעונה אישור מליאת הכנסת, והאישור הזה כבר ניתן לפני כחצי שנה.

יעל כהן: זאת אומרת, מליאת הכנסת אישרה את העברת הסמכויות, והתיקון לחקיקה הזה בא להשלים את זה, כי כרגע המצב הוא ששלושה משרדים – זה מצב לא רצוי ולא טוב.

יעל כהן: אחרי תיקון החקיקה נישאר עם מצב של שני משרדים, יותר טוב מהמצב שהיה קודם לכן.

יעל כהן: שני משרדים, שיהיו ביטחון והתיישבות.

יוראי להב-הרצנו: ברור לך הרי שמשרד החינוך ימשיך להיות חלק מהתהליך, ובצדק, כי מדובר בבוגרי תיכונים, מדובר בשלב נוסף, ברובד, בטפח נוסף של התהליך החינוכי שהם עוברים.

יעל כהן: למשרד החינוך לא תהיה סמכות - - - לא השארנו לו סמכויות.

יוראי להב-הרצנו: מאה אחוז.

יוראי להב-הרצנו: אני - - -

יעל כהן: לא השארנו לו סמכויות.

יעל כהן: הוא עדיין יחנך את ילדי ישראל עד סוף כיתה י"ב.

יוראי להב-הרצנו: להבנתי, ומתוך השיח שלי עם הגורמים המקצועיים במשרד החינוך, יש בכוונתם – ואני חושב שבצדק – להיות חלק מהמשך התהליך החינוכי שאותם נערים מצוינים הולכים לעבור.

יוראי להב-הרצנו: לכן, אדוני היושב-ראש, במקום להתייחס לחברי הוועדה בתור חותמת גומי של תהליך שגם אתה אמרת שהוא שגוי, אז בוא נתקן את התהליך, ולא נוסיף - - -

רם שפע: התהליך הוא הפיצול של המשרדים, על זה אנחנו הסכמנו.

יוראי להב-הרצנו: ההחלטה.

יוראי להב-הרצנו: ההחלטה להעביר את המפעל הזה - - -

רם שפע: אבל אתה לא תעשה עכשיו שום צדק בזה שתשאיר את זה במשרד החינוך.

רם שפע: לא תעשה בזה כבר צדק בשלב הזה, אחרי שההחלטה הזו הוחלטה כבר מזמן.

רם שפע: לכן בעיני בהקשר הזה עדיף לנו להיות חכמים ולא לאפשר שום פגיעה בחניכים ובחניכות.

רם שפע: אולי ניתן לדני זמיר - - -

יוראי להב-הרצנו: אנחנו חלוקים על זה.

רם שפע: בסדר.

רם שפע: אולי ניתן לדני זמיר, מזכ"ל מועצת המכינות, להתייחס, כי מהשטח הוא יוכל להסביר לנו את הבעיה.

רם שפע: דני, בבקשה.

דני זמיר: שלום.

דני זמיר: תודה רבה לכולם.

דני זמיר: אני אתייחס למה שחברי הכנסת אמרו, כי נראה לי שיש פה קצת חוסר בהירות.

דני זמיר: קודם כל, אמרה מיכל קוטלר שעוד לא נעשה כלום וכמעט היה אסון, או משהו כזה.

דני זמיר: נעשה הרבה מאוד.

דני זמיר: לא מספיק, כמובן, עוד לא קיבל את ההסכמה הפורמלית, וזה חלק מהתהליך שבגללו צריך את ההסכמה פה.

מיכל וונש: לא אמרתי שכמעט - - -

דני זמיר: אין היום טיולים שיוצאים בלי אישורים, בלי הסמכות והכשרות.

דני זמיר: התרבות הארגונית וכל המצב הוא שונה לחלוטין, וההעברה הזו, שהיא טכנית, היא בוודאי לא מפריעה לתהליך.

דני זמיר: זה אחת.

דני זמיר: שתיים, לגבי ההערה של חבר הכנסת יוראי, אני חושב שיש טעות.

דני זמיר: קודם כל, איפה שנהיה, שם נהיה, אבל ההחלטה של ההעברה ממשרד החינוך למשרד ההתיישבות לא עשתה נזק למכינות.

דני זמיר: היכולת שלנו לקדם דברים בארבעת החודשים שאנחנו במשרד ההתיישבות היא לאין שיעור גבוהה ממשרד החינוך מסיבות פרקטיות – משרד החינוך מתעסק במיליון, ומשרד ההתיישבות מתעסק בקבוצה יותר קטנה, יותר קל לו להגיע לשם.

דני זמיר: אני לא מכיר גורמים מקצועיים במשרד החינוך שרוצים להמשיך לעבוד אתנו, אני אשמח להכיר אותם, כי אנחנו לא מקבלים מהם שום עזרה בכלום.

דני זמיר: אז השלמת החוק והתקנות זה מהלך טוב.

דני זמיר: אם בעתיד זה ישתנה ונחזור למשרד החינוך, מה טוב גם כן, אבל כרגע אני לא רואה שום היגיון להשאיר אותנו במצב החוקי המשפטי שקיים, שבו חלק מהדברים אנחנו לא יכולים לקבל כי משרד החינוך אומר אנחנו כבר לא אחראי עליכם, תתקנו את החוק.

דני זמיר: צריך להשלים את המהלך.

דני זמיר: אני חוזר ומצטרף לכל הדברים שנאמרו פה – הקמת ועדת החקירה והשלמת התקנות הבטיחותיות וכולי זה חלק בלתי נפרד מהמהלך הזה, והוא צריך לקרות.

מיכל וונש: זה כל מה שאמרתי, דני.

מאיר כהן: אני רוצה לחזק את מה שאמרה חברתי.

מאיר כהן: לא הייתי כאן, אבל היות והיא הבהירה לי את הדברים – אני מכיר לפני ולפנים.

מאיר כהן: הסיפור של הטיולים שלכם, הסיפור של הבטיחות, הסיפור של האישורים, אני מאוד מקווה שאתם נזהרים כפל כפליים.

מאיר כהן: אני לא כל כך רואה את זה, לצערי הגדול.

מאיר כהן: אני גם מלווה חלק מהמכינות ואת הטיולים שלהם, ויש לי איזו תחושת החמצה, אם אתה יכול להסיר אותה ממני, אני אשמח מאוד.

דני זמיר: אני מאוד אשמח שתהיה לי את ההזדמנות.

דני זמיר: אני חושב שמה שאתם אומרים הוא לא נכון.

דני זמיר: למשל, אחת הבעיות היא שלגוף שקוראים מכינה, מכינות קדם צבאיות - - - בגוף מסוים.

דני זמיר: יש הרבה גופים - - - המכינות.

דני זמיר: המכינות הקדם הצבאיות, 56 מכינות שנתיות, לא יכולות ולא מוציאות טיול, אם אין להם אנשים שעברו הסמכה והכשרה - - -

מאיר כהן: לא את זה אמרתי.

מאיר כהן: לא את זה אמרתי.

מאיר כהן: אם אין להם אישורים.

מאיר כהן: עזוב אנשים שעברו הסמכה.

מאיר כהן: כולנו גיבורים גדולים.

מאיר כהן: הישראלים כולם עברו הסמכה.

דני זמיר: רגע אחד.

דני זמיר: הסמכה והכשרה, והם לא יכולים לצאת בלי שהם אישרו את זה בחדר מצב ובלשכת תיאום טיולים.

דני זמיר: העובדה שיכולות עדיין – חס וחלילה וחס ושלום – לקרות תאונות - - - אבל מבחינת הבטיחות והתרבות, זה פשוט לא נכון.

דני זמיר: וגם הטענות שנשמעות הרבה פעמים בתקשורת – אני לא עונה בתקשורת כי אני לא רוצה לחמם את העניין – שיש אווירה של הפקרות, הן לא נכונות.

דני זמיר: זה פשוט לא נכון.

דני זמיר: לא נכון.

מאיר כהן: אני שמח לשמוע את זה ממך, אבל שימו לב.

רם שפע: תודה רבה לדני זמיר.

רם שפע: נמצאים אתנו עוד אנשים, אני לא יודע אם הם רוצים לדבר.

רם שפע: דנה זקס, הסוכנות היהודית, את רוצה להתייחס?

דנה זקס: האמת היא שאין לי כל כך מה להתייחס.

דנה זקס: אני מקשיבה בעניין, אבל אני לא חושבת שיש לי מה להוסיף בנושא.

דנה זקס: זה על המכינות השנתיות, ודני הוא המומחה.

רם שפע: איפה הסוכנות נפגשת עם המכינות?

דנה זקס: הסוכנות מפעילה רשת של מכינות קדם צבאיות חצי שנתיות, וגם מכינות שנקראות "קול עמי" לצעירים יהודים מהארץ ומהעולם, שבע מכינות, וגם מכינות "אופק".

דנה זקס: יש לנו עוד 12, בסך הכול יש לנו 19, ומכינה אחת של "ניצוץ".

דנה זקס: אנחנו נמצאים - - -

קריאה: - - -

רם שפע: אבל הם חלק מההשפעות של החוק?

 << דובר >> מירב ישראלי: אתם מכינות מוכרות לפי החוק, נכון?

דנה זקס: לא מוכרות בחוק, מוכרות בתקנה.

דנה זקס: באמת חבל לי שאנחנו לא מוכרים בחוק, אבל זה לא נושא הדיון.

דנה זקס: אנחנו בתקנה.

רם שפע: תסבירי על זה במילה.

דנה זקס: כדי שגוף ייחשב מכינה, הוא צריך לפעול לפחות עשרה חודשים.

דנה זקס: המכינות שלנו פועלות במשך שבעה חודשים – מאוגוסט עד סוף פברואר, ולכן הן לא עומדות בחוק המכינות.

רם שפע: זה חצי שנתי?

רם שפע: אבל לא כולן חצי שנתיות.

 << דובר >> מירב ישראלי: היא אומרת שאצלם - - -

דנה זקס: כי כל המכינות הן חצי שנתיות?

דנה זקס: הן פועלות במשך שבעה חודשים.

דנה זקס: הן מתחילות לפעול בשנה רגילה בתחילת אוגוסט, ומסיימות לפעול בסוף פברואר, והחניכים מתגייסים לצבא במרץ.

רם שפע: הבנתי.

רם שפע: משרד הביטחון, חביבה סלומון פה?

רם שפע: אם את רוצה להתייחס, בשמחה; אם לא, אנחנו עוברים להצבעה.

חביבה סלומון: לא, אין לי מה להוסיף מעבר למה שנאמר.

חביבה סלומון: אני רק רוצה לומר דבר אחד שהוא ברמת העיקרון, ברגע שהתקבלה החלטה שהמכינות יעברו למשרד ההתיישבות, יש לנו כרגע הסדר ביניים שממשיכים עם התקנות כפי שהן ללא שינוי.

חביבה סלומון: מעבר לזה, אין לי מה להוסיף.

רם שפע: בסדר גמור.

רם שפע: תודה רבה.

רם שפע: חברת הכנסת אורלי פרומן, אני מבין שגם את אתנו.

אורלי פרומן: כן, אני אתכם רם.

אורלי פרומן: שלום לכולם.

אורלי פרומן: האמת היא שאני מאוד הצטערתי לשמוע את הדברים של דני זמיר שאומר שאף אחד במשרד החינוך לא מצטער שהיחידה הזאת הועברה.

אורלי פרומן: הרי היה רעיון ותפיסה מאחורי כל היחידות שהיו, או סופחו, או נכנסו לתוך משרד החינוך, מתוך איזשהו רצף חינוכי, לראות את כל המסגרות סביב מערכת אחת.

אורלי פרומן: הרי השיטה היא לא לייחד משרד לכל נושא, ואז הנושא זוכה לתשומת לב מרבית, לא זאת הכוונה.

אורלי פרומן: אני גם לא יודעת כמה זמן, בגלל הסיטואציה הפוליטית, המשרד להתיישבות יהיה קיים, ואז תהיה עוד פעם טלטלה של יחידה.

אורלי פרומן: זה לא עובד ככה, אי אפשר לטלטל יחידות ממקום למקום.

אורלי פרומן: אני שמחה שכרגע הם זוכים לקבל תשומת לב, וגם קודמו, כפי שהוא אמר בצורה מאוד משמעותית, אבל זאת לא השיטה, ריבוי משרדים וכל אחד לנושא.

אורלי פרומן: מה שקרה, לקחו את משרד החינוך ופיצלו אותו היום לחמישה משרדים שונים, שכולם עוסקים בחינוך.

אורלי פרומן: זה לא תקין בעיני.

מיכאל מלכיאלי: כמה הממשלה משקיעה בחינוך.

מיכאל מלכיאלי: לא מזלזלים בחינוך, הרבה משרדים.

רם שפע: מלכיאלי בא על הצד המצחיק שלו לוועדה.

רם שפע: כן, בבקשה, חברת הכנסת פרומן.

אורלי פרומן: אני לא כל כך מבינה, כיוון שאני הייתי עדה ליחידות שנקרעו ממשרד זה או אחר – מה זה להעביר יחידה בלי התקציב שלה, מלוא הסמכויות שלה?

אורלי פרומן: זאת אומרת, היום אנחנו צריכים להצביע בוועדה על אישור שממילא התקבל.

אורלי פרומן: אנחנו לא חותמת גומי, ואנחנו לא יכולים לאשר דברים בדיעבד.

אורלי פרומן: אם הייתה הסכמה – הייתה הצבעה בכנסת על העברת היחידה הזו ממשרד החינוך למשרד להתיישבות, היא עוברת עם כל מה שהיא צריכה כדי להיות מטופלת: התקציב והסמכויות של השר בהתאם.

אורלי פרומן: זה נראה לי מאוד לא תקין ההצבעה הזאת היום על משהו שממילא נעשה, ומה, נגיד לא עכשיו?

אורלי פרומן: כן, לא נראה לי, לא תקין, לא נכון, לא המהלך, לא התהליך, לא ריבוי המשרדים ולא הדרך שזה נעשה.

מיכאל מלכיאלי: אורלי, אל תהיי מוטרדת יש בחירות עוד מעט.

מיכאל מלכיאלי: הכול יהיה בסדר.

רם שפע: אורלי, אני מכבד את כל מה שאמרת, אבל הטעות היחידה בדברים שלך, שאת לא שמעת בהתחלה שאני אמרתי דברים אחרים, וזה שאנחנו לא מסכימים זה מאוד מצער אותי.

רם שפע: בסדר, גם זה קורה.

רם שפע: תודה.

אורלי פרומן: לא שמעתי את ההתחלה.

רם שפע: אני פה באווירה חיובית.

רם שפע: אני מבין, בעומק של הדברים, אמרתי את זה גם קודם ליוראי.

רם שפע: אני כן אתכם בזה שהפיצול הוא גדול מדי, צחוק בצד.

רם שפע: מערכת החינוך שלנו הופכת להיות מן מערכת מפוצלת ומפוזרת בין יותר מדי משרדים, זה בטח לא מיטיב אתה – גם אלקין יודע את דעתי בעניין הזה – ודאי לא המשרד להשכלה גבוהה ומשלימה, שמייצר לנו בעיקר כאוס.

רם שפע: יש בזה גם הזדמנות, אבל במהות לא היינו צריכים ללכת לשם.

רם שפע: אבל לא בכך עסקינן כרגע.

אורלי פרומן: צריך לזכור כמה שנים עובדים על גיבוש רצפים בין יחידות, בין מערכות וחושבים שזה נכון כדי שלא יביטו אחורה בזעם, כל מערכת על קודמתה, וכשזה נמצא בכפיפה אחת במשרד אחד, זה משהו אחר לגמרי.

אורלי פרומן: אבל המעשה כבר נעשה פה.

רם שפע: זה נכון.

רם שפע: אורלי, תודה רבה.

רם שפע: אנחנו נעבור להצבעה.

רם שפע: מירב, בבקשה, תקריאי את החוק.

 << דובר >> מירב ישראלי: "הצעת חוק המכינות הקדם צבאיות (תיקון מס' 2)(סמכויות) – בחוק המכינות הקדם צבאיות (להלן - החוק העיקרי), בסעיף 2(א), במקום "משרד החינוך" יבוא "משרד ההתיישבות" ובמקום "שר החינוך" יבוא "שר ההתיישבות"".

 << דובר >> מירב ישראלי: זו ההכרה במכינה, לצורך הכרה במכינה הקדם צבאית.

 << דובר >> מירב ישראלי: "תיקון סעיף 3 – בסעיף 3 לחוק העיקרי - (1) בסעיף קטן (א), במקום "שר החינוך" יבוא "שר ההתיישבות"; (2) בסעיף קטן (ב), במקום "משרד החינוך" יבוא "משרד ההתיישבות"".

 << דובר >> מירב ישראלי: סעיף 3 זה סעיף התקציב.

מיכאל מלכיאלי: שאלת הבהרה, מי שר ההתיישבות היום?

אורלי פרומן: צחי הנגבי.

מיכאל מלכיאלי: חשוב לדעת למי אנחנו מעבירים.

מיכאל מלכיאלי: אם יהיו פניות, למי ניגש?

יוראי להב-הרצנו: מלכיאלי, אמרתי שבממשלה הספציפית הזאת מקימים משרדים, ואז מוצאים לשרים תעסוקה בתוכם.

מיכאל מלכיאלי: זה גם יפה.

מיכאל מלכיאלי: אני חושב שצריך להעריך את זה.

רם שפע: אני מעלה את הנושא להצבעה.

רם שפע: מי בעד העברת הסמכויות והחוק?

רם שפע: שלושה בעד.

רם שפע: מי נגד?

רם שפע: אחד.

רם שפע: מי נמנע?

רם שפע: בעד – 3

רם שפע: נמנעים – אין

רם שפע: החוק עבר כמעט פה אחד.

 << דובר >> מירב ישראלי: עכשיו התקנות.

רם שפע: אנחנו לא מצביעים עליהן, אנחנו רק דנים בהן.

רם שפע: תודה רבה, חבר הכנסת מלכיאלי, אנחנו מעריכים את זה מאוד.

רם שפע: מיד נתראה בוועדת הכנסת.

 << דובר >> מירב ישראלי: התקנות באות להשלים את ההעברה הזאת לפי החוק.

 << דובר >> מירב ישראלי: יעל, אולי תסבירי בכמה מילים גם את זה?

יעל כהן: התקנות הן מכוחו של סעיף 2 לחוק, שהוא הסעיף שעוסק בהכרה, שהצבעתם קודם על התיקון שלו, והן מפרטות את ההסדרים, הסמכות הנתונה למנכ"ל המשרד.

יעל כהן: עכשיו זה יהיה, אחרי תיקון החוק, מנכ"ל משרד ההתיישבות.

יעל כהן: הוא פועל על פי המלצות של ועדה שמייעצת לו.

יעל כהן: כל התיקונים פה בתקנות הן התאמות טכניות, כך שהוועדה תמליץ למנכ"ל הנכון, שההרכב שלה יותאם למעבר.

יעל כהן: אלו ממש תיקונים טכניים בטפסים, הפנייה למשרד הנכון.

רם שפע: ואין שם שום דבר מהותי, שום סעיף?

רם שפע: העברות.

 << דובר >> מירב ישראלי: לא, רק העברות - - -

רם שפע: אנחנו בדקנו?

 << דובר >> מירב ישראלי: בדקנו את זה.

 << דובר >> מירב ישראלי: האם מישהו רוצה להגיב על זה, לקיים היום את הדיון?

 << דובר >> מירב ישראלי: את ההצבעה – בגלל שאנחנו רוצים שקודם החוק יעבור, אז ההצבעה תהיה אחרי שהחוק יעבור.

רם שפע: אין בעיה.

רם שפע: מי שרוצה להתייחס לתקנות, מוזמן.

רם שפע: אם לא, אנחנו ננעל את הישיבה.

רם שפע: אם אתם יכולים, תרימו את היד, אני רואה אתכם ואתם תוכלו להתייחס.

רם שפע: אוקיי, אני מקווה שאף אחד לא מרים את היד מאחורי מצלמה סגורה.

רם שפע: אם כן, אני לא יכול לסייע בכך.

רם שפע: אנחנו אישרנו, ואנחנו נדון בתקנות – בתקווה – בשבוע הבא, נאשר אותן.

רם שפע: הצבענו ואישרנו.

רם שפע: תודה רבה למי שהגיע.

רם שפע: אני מברך את המכינות.

רם שפע: השלמנו עוד תהליך קטן, יש לנו עוד נעילה, אבל אנחנו מתקדמים.

רם שפע: תודה רבה.

רם שפע: אני נועל את הישיבה.